આજે તમારો એ દોહિત્ર પણ પંદર વરસનો થઈ ગયો હશે… ક્યાંક તો તમારું લોહી પણ એને પોકારતું હશે, પણ દીકરીએ આપેલા આઘાતમાં આળો બનેલો તમારો અહમ્ તમને ઝૂકવા-નમવા નથી દેતો. અરે, તમે બધું ભૂલી દીકરી-દોહિત્રને આવકારવા તૈયાર પણ હોવ તોય ક્યાં જઈ ટહેલ નાખશો? દીકરી ક્યાં છે, કઈ હાલતમાં છે – કશું જ તો નથી જાણતા તમે! તમારી વેદનામાં એનો વસવસો પણ છે, પીડામાં ભળેલો પસ્તાવો તમને જંપવા નહિ દેતો હોય… તમારી આ વેદના, આ અજંપો ક્યાંક મારા જખમ પર પણ મલમપટ્ટી કરે છે એ પણ તમને નહિ સમજાય! અંગત ઉખેળવા જતાં મનને ઓમે પરાણે થીમ પ્રોજેક્ટમાં વાળ્યું. ‘વૈદેહી’ શ્રેણીને મારે સાર્થક બનાવી દેવી છે, બસ!